
Uvod 





Polaganje ispita državne mature u trenutačnoj epidemiološkoj situaciji 


U provedbi ispita državne mature sudjeluju pristupnici (učenici i kandidati), djelatnici škola i druge 
osobe. Druge osobe kojima je iznimno omogućen ulaz u školu tijekom provedbe ispita državne 
mature su djelatnici Nacionalnoga centra za vanjsko vrednovanje obrazovanja, osobni pomagači ili 
osobe u službenome svojstvu nužne za provedbu državne mature. 


Tijekom epidemije COVID-19 na ispite državne mature ne smiju doći pristupnici (učenici i kandidati), 
djelatnici škole i druge osobe ako su pozitivni na COVID-19 (izrečena im je zdravstvena mjera 
izolacije) i ako pokazuju znakove akutne bolesti koja može ukazivati na COVID-19: 

. kašalj, poteškoće u disanju, glavobolja (za osobe koje imaju navedene znakove bolesti ulaz 
je moguć samo uz predočenje negativnoga nalaza PCR ili brzoga antigenskog testa na 
SARS-COV-2 iz zdravstvene ustanove koji ne smije biti stariji od 48 sati*) 

* povišena tjelesna temperatura 

* poremećaj osjeta njuha i okusa i sl. 


Nije potreban negativan PCR nalaz kao uvjet pristupanja ispitima državne mature, osim za gore 
navedeni izuzetak * i za osobe koje prelaze granicu na koje se odnose važeće preporuke za prelaske 
granica. 


Ako su djelatnici škole i druge osobe bliski kontakt osobe oboljele od COVID-19, tj. ako im je izrečena 
zdravstvena mjera samoizolacije, ne smiju ulaziti u vanjske prostore (dvorište, vrt, igralište) ni u 
unutarnje prostore ustanove u kojoj se provodi ispit državne mature prije ispita i tijekom ispita. 


Za pristupnike kojima je izrečena mjera samoizolacije uvjeti pristupanja ispitima državne mature 
utvrdit će se kroz posebne epidemiološke preporuke sukladno aktualnoj epidemiološkoj situaciji. 
Radi dogovora oko posebnih uvjeta polaganja ispita učenici kojima je izrečena zdravstvena 
mjera samoizolacije trebaju se žurno javiti školi (razredniku, ispitnomu koordinatoru ili 
ravnatelju škole), a kandidati Nacionalnomu centru za vanjsko vrednovanje obrazovanja. 


O svemu navedenome, kao i o ovim uputama u cijelosti, potrebno je primjereno obavijestiti 
pristupnike (npr. na mrežnim stranicama nadležnih institucija, elektroničkom poštom i sl.), dok 
posebna izjava pristupnika vezana za ove upute, tj. uvjete pristupanja nije potrebna. 





Mjere opreza prije ispita 


Svim _pristupnicima, djelatnicima uključenim u provedbu ispita državne mature, osobnim 
pomagačima i drugim osobama u službenome svojstvu u razdoblju prije prvoga ispita te do 
posljednjega ispita preporučuje se, koliko je moguće s obzirom na druge životne obveze i okolnosti, 
pridržavanje pravila koja smanjuju mogućnost zaraze (dosljedno pridržavanje fizičke udaljenosti od 
drugih osoba s kojima ne dijele kućanstvo i pojačana osobna higijena te izbjegavanje većih 
okupljanja). 


Djelatnici i osobni pomagači uključeni u provedbu ispita državne mature ne smiju ulaziti u vanjske 
prostore (dvorište, vrt, igralište) niti unutarnje prostore ustanove u kojima se provodi ispit državne 
mature prije ispita i tijekom ispita ako imaju povišenu tjelesnu temperaturu i respiratorne simptome 
poput kašlja i kratkoga daha, ako su u samoizolaciji ili ako je kod njih utvrđena zaraza s COVID-19. 


Pristupnici i ostali sudionici koji u razdoblju u kojemu se polažu ispiti državne mature razviju 
respiratorne simptome ili povišenu tjelesnu temperaturu dužni su o tome telefonom obavijestiti 
lječnika obiteljske medicine i slijediti daljnje upute liječnika. Pristupnici o navedenome moraju 
obavijestiti lječnika obiteljske medicine i školskoga liječnika (obavještavanje epidemiološke službe 
slijedi prema indikaciji). 

Ako se nakon pisanja ispita državne mature utvrdi zaraza nekoga sudionika sa SARS-CoV2, 
postupa se sukladno uputama epidemiološke službe. 


Ispitni prostor i dolazak pristupnika 


Mjesto održavanja državne mature i pripadajuće prostorije, uključujući i sanitarne prostorije, 
potrebno je prije svakoga ispita te na kraju svakoga radnog dana temeljito oprati i dezinficirati u 
okviru rutinskoga uobičajenog čišćenja. Neposredno prije dolaska pristupnika preporučuje se 
provjetravanje prostorija (ulazak i cirkulacija svježega zraka u trajanju od najmanje pola sata). U 
svim sanitarnim čvorovima treba osigurati sapun i jednokratne ručnike (papirnate ubruse) za ruke te 
koš za otpad s poklopcem koji se mora isprazniti čim se napuni. 


Dolazak pristupnika na ispite državne mature treba organizirati na način da se pri dolasku ne 
grupiraju (izvan i unutar ustanove poželjan je fizički razmak od 2 metra). Pristupnike treba prije 
dolaska upozoriti da ponesu pribor koji im je potreban za ispit (ako je tako propisano ispitnim 
katalogom) te da prije dolaska izmjere tjelesnu temperaturu i ponesu zaštitnu masku (osim onih koji 
imaju izuzeće od nošenja maske uz potvrdu liječnika). 


Na ulazu u ustanovu treba postaviti dozator s dezinficijensom kako bi svaki pristupnik mogao 
dezinficirati ruke. Pristupnik nakon dezinficiranja ruku nastavlja ravno prema ispitnoj prostoriji u kojoj 
piše ispit. 

Održavanje ispita 


Pisani ispit provodi se u dovoljno velikoj prostoriji iza zatvorenih vrata i, ako je moguće s obzirom na 
buku i vremenske prilike, s otvorenim prozorima (izuzetak je slušni dio ispita iz stranih jezika kada 
je potrebno zatvoriti prozore kako bi se smanjio rizik buke). Pristupnike na stolu dočekuje vrećica s 
ispitnim materijalom kako bi se smanjila interakcija ljudi u istoj prostoriji. Pristupnici ulaze jedan po 
jedan i sjedaju na svoje ispitno mjesto prema rasporedu koji se nalazi na ulazu u prostoriju. Razmak 
među učenicima, dežurnim nastavnicima i voditeljima u ispitnoj prostoriji treba biti minimalno 1,5 
metar, a među kandidatima u ispitnim centrima najmanje 2 metra. 


Dopušteni predmeti 


Pristupnici tijekom pisanja ispita na radnome stolu smiju imati samo osobnu iskaznicu, pribor za 
pisanje propisan ispitnim katalogom za svaki predmet, vlastitu kemijsku olovku, bočicu s vodom i 
ispitne materijale. Sve ostale stvari (mobilne uređaje itd.) pristupnici moraju staviti u svoje torbe koje 
odlažu na za to predviđeno mjesto u ispitnoj prostoriji ili izvan ispitne prostorije. Ako zbog 
zdravstvenoga stanja pristupnik treba tijekom pisanja ispita konzumirati hranu ili slatkiše, odlaže ih 

na stol voditelja ispitne prostorije i po potrebi konzumira izvan ispitne prostorije, osim u slučaju kada 
pristupnik ima pravo na prilagodbu ispitne tehnologije i ispit polaže u izdvojenome prostoru, tj. 
odvojeno od ostalih pristupnika. 


Ustanova priprema određeni broj kemijskih olovaka za pristupnike koji su zaboravili ponijeti kemijsku 
olovku na ispit. Tu kemijsku olovku pristupnici nakon ispita odnose sa sobom. 


Izlazak pristupnika 


Po završetku pisanja ispita pristupnici odlažu ispitni materijal na rub stola i dizanjem ruke 
obavještavaju dežurnoga nastavnika da su završili. Sve što su donijeli, pristupnici odnose sa sobom 
kada napuštaju ispitnu prostoriju (osobnu iskaznicu, pribor za pisanje, bočicu s vodom, lijekove i/ili 
ostatke hrane/slatkiša). Preporučuje se da se izlazak pristupnika iz ispitne prostorije i ustanove 
organizira tako da izlaze jedan po jedan i to prvi izlazi pristupnik najbliži vratima. Međutim, ako netko 
ranije završi ili odustane od pisanja ispita, treba mu omogučiti izlazak iz prostorije. Pri izlasku iz 
ustanove pristupnici dezinficiraju ruke koristeći se dozatorima s dezinficijensima na izlazu iz 
ustanove. Pristupnike treba podsjetiti da i nakon završetka ispita drže razmak, da se ne zadržavaju 
u skupinama i da ne ostvaruju bliske međusobne kontakte. 


Čišćenje prostorija nakon ispita 
Po završetku ispita treba rutinski očistiti i oprati prostorije (treba oprati pod vodom i uobičajenim 
deterdžentom za pranje, a površine koje su se češće dodirivale (kvake, stolovi i sl.) treba prebrisati 


dezinficijensom). Prostorije treba dobro provjetriti (treba držati širom otvorene prozore najmanje pola 
sata). 


Nošenje maski 


Sve prisutne osobe obvezno moraju nositi maske (osim osobe koje imaju izuzeće). Maska cijelo 
vrijeme mora prekrivati nos i usta. Pristupnik koji odbije nositi masku, a za to nema potvrdu liječnika 
o izuzeću ne može polagati ispite državne mature. 


Pristupnicima čije zdravstveno stanje ne dopušta nošenje maske, što je školski liječnik ili liječnik 
obiteljske medicine utvrdio već tijekom godine, preporučuje se polaganje ispita zajedno s ostalim 
pristupnicima ili, ako je moguće organizirati, u izdvojenome prostoru. Pristupnik bez maske mora biti 
udaljen 2 metra u svim smjerovima od ostalih pristupnika i djelatnika ako je moguće na mjestu 
najbližemu zidu prostorije ili slično kako bi imao što manje osoba oko sebe. 


Upute o ispravnome korištenju maske navedene su u dokumentu na poveznici: 


https://www.hzjz.hr/wp-contenyuploads/2020/03/Preporuke maske v 3 17 10 2020.pdf. 
Izuzeća od obveze nošenja maske navedene su u dokumentu na poveznici: 


httos://www.hzjz.hr/wp-conteni/uploads/2020/03/Tko-ne-treba-nositi-masku-izuze%C4%87e-od- 





obveze-no%C5%A1enja-maske.pdf. 


Tijekom provjere identiteta pristupnici trebaju nakratko skinuti masku na udaljenosti od 2 metra od 
osobe koja je zadužena za provjeravanje osobne iskaznice. S obzirom da djelatnici škola poznaju 
učenike, navedeno je moguće izostaviti ako osoba koja je zadužena za provjeravanje osobnih 
iskaznica procijeni da nije potrebno skidanje maske. 


Uputa za korištenje dezinficijensa za ruke 





Ruke je potrebno dezinficirati pri ulasku u ustanovu i pri izlasku iz nje na sljedeći način: 
. treba nanijeti sredstvo za dezinfekciju u količini od 1 do 2 ml na suhe i čiste dlanove 
(uobičajeno jedan potisak ili prema uputama proizvođača) 
* treba protrljati dlanove i područje između prstiju dok se ne osuše, a sredstvo nije potrebno 
ispirati 

* treba paziti na ispravnu i redovitu upotrebu dezinficijensa za ruke i osigurati dostatnu količinu 
dezinficijensa, tj. javiti zaduženoj osobi kada je sredstvo u dozatoru pri kraju kako bi se 
osiguralo novo. 


Pristupnici s teškoćama i težim zdravstvenim smetnjama 





Pravo na produljeno vrijeme ispita 


Pristupnicima kojima je odlukom o prilagodbi odobreno produljeno vrijeme pisanja ispita u rasporedu 
sjedenja treba osigurati mjesto najudaljenije od ulaza u prostoriju kako bi po završetku redovnoga 
vremena trajanja ispita mogli nastaviti pisati ispit u prostoriji. 


No, pristupnike čije zdravstveno stanje zahtijeva češće odlaske u toalet, tj. češće napuštanje 
prostorije u kojoj pišu ispit (dijabetes, bolesti urinarnoga trakta, upalne bolesti crijeva itd.) treba 
smjestiti što bliže izlaznim vratima prostorije, čak i kada im je omogućeno produljeno trajanje ispita 
(uključujući primjenu članka 23. Pravilnika o polaganju državne mature, Narodne novine, broj 01/13., 
41/19. i 127/19.). 


Polaganje ispita u izdvojenome prostoru 


Tijekom polaganja ispita u izdvojenome prostoru dežurni nastavnici moraju biti udaljeni od 
pristupnika najmanje 2 metra, dok u prostoriju smiju ući samo osobe koje su nužne za provedbu 
ispita. 

Pravo na stručnu podršku osobnoga pomagača 


Ako je pristupniku odlukom o prilagodbi odobrena stručna podrška osobnoga pomagača, ispit se 
provodi u izdvojenome prostoru i osobni pomagač nosi medicinsku (kiruršku) masku. Preporučuje 
se da osobni pomagač od pristupnika drži koliko je moguće veći razmak. Međutim, zbog potrebe 
neposrednoga rada i pružanja stručne podrške to se vjerojatno neće moći ostvariti, bilo da se ispit 
provodi u izdvojenome prostoru ustanove, u kući pristupnika ili u bolnici. Pristupnik kojemu je 
neophodna podrška roditelja ili osobnoga pomagača izvan prostorije u kojoj polaže ispit (tijekom 
odlaska na toalet i sl.) ima pravo na takvu pomoć na način da roditeljjosobni pomagač poštuje sve 
navedene obveze kao i za službene osobe uključene u provedbu ispita državne mature (držanje 
razmaka, pojačana higijena i sl.). 


Pristupnici koji zahtijevaju stručnu pomoć osobnoga pomagača i kojima je izrečena zdravstvena 
mjera samoizolacije trebaju predočiti negativan PCR test koji ne smije biti stariji od 24 sata. 


Pravo na posebnu opremu ili pomagala 


Pristupnici s teškoćama ili težim zdravstvenim smetnjama koji se koriste nekom drugom vrstom 
opreme ili pomagalima imaju je pravo donijeti i odnijeti sa sobom ako nije drukčije dogovoreno. 


Polaganje ispita kod kuće 


Tijekom polaganja ispita kod kuće dežurni nastavnici koji dolaze u kuću pristupnika nose kirurške 
maske te dezinficijense za ruke (prije ulaska u kuću i nakon izlaska iz nje dežurni nastavnici 
dezinficiraju ruke). Rukavice nisu neophodne, ali se mogu staviti na ruke prije ulaska u kućanstvo i 
skinuti nakon izlaska iz kućanstva te nakon upotrebe odložiti u PVC vrećicu koju nastavnici odnose 
sa sobom i odlažu u koš za otpad s poklopcem. Kada je to moguće, dežurni nastavnici od ostalih 
ukućana i pristupnika trebaju biti udaljeni najmanje 2 m. Ako je riječ o pristupniku s narušenim 
imunitetom organizma, dežurni nastavnici prije ulaska u kuću stavljaju jednokratne nazuvke na 
cipele i nose kirurške maske kao i pristupnik ako im zdravstveno stanje to dopušta. Pritom se 
postupa sukladno možebitnim specifičnim preporukama liječnika specijalista koji skrbi za osnovnu 
bolest pristupnika. Polaganje ispita državne mature u bolnici provodi se sukladno protokolima 
bolnice. 

Završne preporuke 





Ako nije moguće organizirati provedbu ispita državne mature zbog većega broja zaposlenika koji su 
u izolaciji ili samoizolaciji, stožeri civilne zaštite (državni i lokalni) u koordinaciji s osnivačima mogu 
preraspodijeliti zaposlenike iz drugih odgojno-obrazovnih ustanova kako bi se osigurala kontinuirana 
provedba ispita državne mature. 


Osigurana je kontinuirana nužna suradnja s osnivačem. 


Za svaki zadatak ravnatelj zadužuje jednu odgovornu osobu, a dnevnu evidenciju o gore 
navedenome vodi ispitni koordinator. 


Ove upute ne isključuju provođenje drugih preporuka sukladno aktualnoj i promijenjenoj 
epidemiološkoj situaciji. 
Upute za čišćenje i dezinfekciju 
Bez oboljelih od COVID-19: 
*  https://bit.Iy/2VLkkt3 
Osobe pod sumnjom da su oboljele od COVID-19 ili osobe oboljele od COVID-19: 
*  https://bit.ly/3d1 WmiS 

